62017CJ0136_RES
Cauza C‑136/17
GC și alții
împotriva
Commission nationale de l’informatique et des libertés (CNIL)
[cerere de decizie preliminară introdusă de Conseil d’État (Franța)]
Hotărârea Curții (Marea Cameră) din 24 septembrie 2019
„Trimitere preliminară – Date cu caracter personal – Protecția persoanelor fizice în ceea ce privește prelucrarea acestor date care figurează pe pagini web – Directiva 95/46/CE – Regulamentul (UE) 2016/679 – Motoare de căutare pe internet – Prelucrarea datelor conținute pe site‑uri web – Categorii de date specifice prevăzute la articolul 8 din această directivă și la articolele 9 și 10 din acest regulament – Aplicabilitatea acestor articole în cazul operatorului motorului de căutare – Întinderea obligațiilor acestui operator în raport cu articolele menționate – Publicarea datelor pe site‑uri web numai în scopuri jurnalistice, artistice sau literare – Incidență asupra prelucrării unei cereri de dezindexare – Articolele 7, 8 și 11 din Carta drepturilor fundamentale a Uniunii Europene”
Apropierea legislațiilor – Protecția persoanelor fizice în ceea ce privește prelucrarea datelor cu caracter personal – Articolul 2 din Directiva 95/46 – Prelucrarea unor date cu caracter personal – Noțiune – Activitatea unui motor de căutare care constă în a găsi informații publicate sau postate pe internet de către terți, în a le indexa, în a le stoca și în a le pune la dispoziția utilizatorilor de internet – Includere – Operator – Noțiune – Operator al unui motor de căutare – Includere
[Directiva 95/46 a Parlamentului European și a Consiliului, art. 2 lit. (b) și (d)]
(a se vedea punctele 35-37)
Apropierea legislațiilor – Protecția persoanelor fizice în ceea ce privește prelucrarea datelor cu caracter personal – Directiva 95/46 – Prelucrare privind categorii speciale de date cu caracter personal – Interdicțiile sau restricțiile referitoare la prelucrarea respectivelor categorii de date – Aplicabilitatea în cazul operatorului unui motor de căutare – Condiții
[Regulamentul 2016/679 al Parlamentului European și al Consiliului, art. 9 alin. (1) și art. 10; Directiva 95/46 a Parlamentului European și a Consiliului, art. 8 alin. (1) și (5)]
(a se vedea punctele 42-48 și dispozitiv 1)
Apropierea legislațiilor – Protecția persoanelor fizice în ceea ce privește prelucrarea datelor cu caracter personal – Articolele 12 și 14 din Directiva 95/46 – Dreptul de acces al persoanei vizate la datele cu caracter personal și dreptul de opoziție la prelucrarea lor – Dreptul de a solicita eliminarea de pe lista de rezultate a linkurilor către pagini web – Condiții
[Directiva 95/46 a Parlamentului European și a Consiliului, art. 12 lit. (b) și art. 14 primul paragraf lit. (a)]
(a se vedea punctele 50-52)
Apropierea legislațiilor – Protecția persoanelor fizice în ceea ce privește prelucrarea datelor cu caracter personal – Articolele 12 și 14 din Directiva 95/46 – Dreptul de acces al persoanei vizate la datele cu caracter personal și dreptul de opoziție la prelucrarea lor – Căutare efectuată prin intermediul unui motor de căutare plecând de la numele unei persoane – Afișarea unei liste de rezultate – Dreptul de a solicita ca această informație să nu mai fie pusă la dispoziția marelui public
[Carta drepturilor fundamentale a Uniunii Europene, art. 7 și 8; Directiva 95/46 a Parlamentului European și a Consiliului, art. 6 alin. (1) lit. (c)-(e), art. 12 lit. (b) și art. 14 primul paragraf lit. (a)]
(a se vedea punctul 53)
Drepturi fundamentale – Respectarea vieții private – Protecția datelor cu caracter personal – Restrângeri – Condiții
[Carta drepturilor fundamentale a Uniunii Europene, art. 7, 8 și art. 52 alin. (1)]
(a se vedea punctul 58)
Apropierea legislațiilor – Protecția persoanelor fizice în ceea ce privește prelucrarea datelor cu caracter personal – Directiva 95/46 – Prelucrare privind categorii speciale de date cu caracter personal – Cerere de dezindexare – Obligația operatorului unui motor de căutare de a admite o asemenea cerere – Excepție – Date care sunt făcute publice de către persoana vizată în mod manifest – Condiții
[Regulamentul 2016/679 al Parlamentului European și al Consiliului, art. 9 alin. (2) lit. (a), (e) și (g), art. 17 alin. (1) lit. (b) și (c) și art. 21 alin. (1); Directiva 95/46 a Parlamentului European și a Consiliului, art. 8 alin. (1), (2) lit. (a) și (e), și (4), și art. 14 primul paragraf lit. (a)]
(a se vedea punctele 61-65 și dispozitiv 2)
Apropierea legislațiilor – Protecția persoanelor fizice în ceea ce privește prelucrarea datelor cu caracter personal – Directiva 95/46 – Prelucrare privind categorii speciale de date cu caracter personal – Cerere de dezindexare – Obligația operatorului unui motor de căutare de a admite o asemenea cerere – Excepție – Protecția libertății de informare a utilizatorilor de internet – Verificarea de către operatorul respectiv
[Carta drepturilor fundamentale a Uniunii Europene, art. 7, 8, 11 și art. 52 alin. (1); Regulamentul nr. 2016/679 al Parlamentului European și al Consiliului, art. 9 alin. (1) și art. 10; Directiva 95/46 a Parlamentului European și a Consiliului, art. 8 alin. (1) și (5)]
(a se vedea punctele 66-69 și dispozitiv 2)
Apropierea legislațiilor – Protecția persoanelor fizice în ceea ce privește prelucrarea datelor cu caracter personal – Directiva 95/46 – Prelucrare privind categorii speciale de date cu caracter personal – Date referitoare la infracțiuni și la condamnări penale – Noțiune – Informații referitoare la o procedură judiciară – Includere – Cerere de dezindexare – Obligația operatorului unui motor de căutare de a admite o asemenea cerere – Condiții – Concilierea drepturilor la respectarea vieții private și la protecția datelor persoanei vizate cu libertatea de informare a utilizatorilor de internet – Verificarea de către operatorul respectiv
[Carta drepturilor fundamentale a Uniunii Europene, art. 7, 8 și 11; Regulamentul 2016/679 al Parlamentului European și al Consiliului, art. 5 alin. (1) lit. (c)-(e) și art. 10; Directiva 95/46 a Parlamentului European și a Consiliului, art. 6 alin. (1) lit. (c)-(e) și art. 8 alin. (4) și (5)]
(a se vedea punctele 72-79 și dispozitiv 3)
Rezumat
Interdicția de a prelucra anumite categorii de date personale sensibile se aplică și operatorilor unor motoare de căutare
Prin Hotărârea din 24 septembrie 2019, GC și alții (Dezindexarea unor date sensibile) (C‑136/17), Curtea, întrunită în Marea Cameră, a precizat obligațiile operatorului unui motor de căutare în cadrul unei cereri de dezindexare cu privire la date sensibile.
Google a refuzat să admită cererile a patru persoane de a dezindexa, în lista de rezultate afișată de motorul de căutare ca răspuns la o căutare efectuată plecând de la numele respectiv, diverse linkuri care duc spre pagini web publicate de terți, în special articole de presă. În urma plângerilor acestor patru persoane, Commission nationale de l’informatique et des libertés (CNIL) (Comisia Națională pentru Informatică și Libertăți, Franța) a refuzat să pună în întârziere Google să procedeze la dezindexările solicitate. Conseil d’État (Consiliul de Stat, Franța), sesizat cu litigiul, a solicitat Curții să precizeze obligațiile care revin operatorului unui motor de căutare cu ocazia soluționării unei cereri de dezindexare în temeiul Directivei 95/46 (
1
).
În primul rând, Curtea a amintit că prelucrarea datelor cu caracter personal care dezvăluie originea rasială sau etnică, opiniile politice, convingerile religioase sau filozofice, apartenența sindicală, precum și prelucrarea datelor privind sănătatea și viața sexuală este interzisă (
2
), sub rezerva anumitor excepții și derogări. În ceea ce privește prelucrarea datelor referitoare la infracțiuni, condamnări penale sau măsuri de siguranță, aceasta nu se poate efectua, în principiu, decât sub controlul autorității publice sau dacă sunt prevăzute garanții corespunzătoare și specifice de dreptul intern (
3
).
Curtea a statuat că interdicția și restricțiile referitoare la prelucrarea acestor categorii speciale de date se aplică operatorului unui motor de căutare, la fel ca oricărui alt operator de date cu caracter personal. Astfel, finalitatea acestor interdicții și restricții constă în a asigura o protecție sporită împotriva unor asemenea prelucrări care, din cauza caracterului deosebit de sensibil al acestor date, sunt susceptibile să constituie o ingerință deosebit de gravă în drepturile fundamentale la respectarea vieții private și la protecția datelor cu caracter personal (
4
).
Cu toate acestea, operatorul unui motor de căutare nu răspunde pentru faptul că datele cu caracter personal figurează pe o pagină web publicată de un terț, ci pentru indexarea acestei pagini. În aceste condiții, interdicția și restricțiile referitoare la prelucrarea datelor sensibile nu se aplică acestui operator decât în temeiul acestei indexări și, așadar, prin intermediul unei verificări care trebuie efectuată, sub controlul autorităților naționale competente, pe baza unei cereri formulate de persoana vizată.
În al doilea rând, Curtea a considerat că, atunci când operatorul este sesizat cu o cerere de dezindexare cu privire la date sensibile, acesta este în principiu obligat, sub rezerva anumitor excepții, să admită cererea menționată. În ceea ce privește aceste excepții, operatorul poate în special să refuze admiterea unei astfel de cereri atunci când constată că linkurile duc spre date care sunt făcute publice de către persoana vizată în mod manifest (
5
), cu condiția ca indexarea unor astfel linkuri să îndeplinească celelalte condiții de legalitate a unei prelucrări de date cu caracter personal și cu excepția cazului în care această persoană are dreptul de a se opune indexării respective din motive legate de situația sa particulară (
6
).
În orice caz, atunci când este sesizat cu o cerere de dezindexare, operatorul unui motor de căutare trebuie să verifice dacă includerea în lista de rezultate a linkului către o pagină web pe care sunt publicate date sensibile, care este afișată în urma unei căutări efectuate plecând de la numele acestei persoane, este strict necesară pentru a proteja libertatea de informare a utilizatorilor de internet (
7
) potențial interesați de a avea acces la această pagină web prin intermediul unei asemenea căutări. În această privință, Curtea a subliniat că, deși drepturile la respectarea vieții private și la protecția datelor cu caracter personal prevalează, ca regulă generală, asupra libertății de informare a utilizatorilor de internet, acest echilibru poate să depindă însă, în cazuri particulare, de natura informației în cauză și de caracterul sensibil al acesteia în ceea ce privește viața privată a persoanei vizate, precum și de interesul publicului de a dispune de informația respectivă, care poate varia în special în funcție de rolul jucat de această persoană în viața publică.
În al treilea rând, Curtea a statuat că, în cadrul unei cereri de dezindexare cu privire la date referitoare la o procedură judiciară în materie penală desfășurată împotriva persoanei vizate, care se referă la o etapă anterioară a acestei proceduri și nu mai corespund situației actuale, revine operatorului unui motor de căutare sarcina de a aprecia dacă, având în vedere ansamblul împrejurărilor speței, persoana respectivă are dreptul ca informațiile în discuție să nu mai fie, în stadiul actual, legate de numele său prin intermediul unei liste de rezultate afișate în urma unei căutări efectuate plecând de la acest nume. Cu toate acestea, chiar dacă nu aceasta este situația pentru motivul că includerea linkului în cauză se dovedește strict necesară pentru a concilia drepturile la respectarea vieții private și protecția datelor persoanei vizate cu libertatea de informare a utilizatorilor de internet potențial interesați, operatorul este obligat, cel târziu cu ocazia cererii de dezindexare, să organizeze lista de rezultate astfel încât imaginea globală care rezultă pentru utilizatorul de internet să reflecte situația judiciară actuală, ceea ce necesită în special ca linkurile către pagini web care includ informații cu privire la acest subiect să apară în primul rând pe această listă.
(
1
)	Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO 1995, L 281, 23.11.1995, p. 31, Ediție specială, 13/vol. 17, p. 10). Această directivă a fost abrogată, începând cu 25 mai 2018, de Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO 2016, L 119, 4.5.2016, p. 1).
(
2
)	Articolul 8 alineatul (1) din Directiva 95/46 și articolul 9 alineatul (1) din Regulamentul 2016/679.
(
3
)	Articolul 8 alineatul (5) din Directiva 95/46 și articolul 10 din Regulamentul 2016/679.
(
4
)	Drepturile la respectarea vieții private și la protecția datelor cu caracter personal sunt garantate prin articolele 7 și 8 din Carta drepturilor fundamentale a Uniunii Europene.
(
5
)	Articolul 8 alineatul (2) litera (e) din Directiva 95/46 și articolul 9 alineatul (2) litera (e) din Regulamentul 2016/679.
(
6
)	Articolul 14 primul paragraf litera (a) din Directiva 95/46 și articolul 21 alineatul (1) din Regulamentul 2016/679.
(
7
)	Dreptul la libertatea de exprimare și de informare este consacrat la articolul 11 din Carta drepturilor fundamentale a Uniunii Europene.